Komisijos direktyva
1988 m. gruodžio 15 d.
iš dalies keičianti Tarybos direktyvą 66/402/EEB dėl prekybos javų sėkla
(89/2/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla [1] su paskutiniais pakeitimais, padarytais Komisijos direktyva 88/506/EEB [2], ypač į jos 2 straipsnio 1b dalį,
kadangi Tarybos direktyva 88/380/EEB [3] numato į Direktyvos 66/402/EEB taikymo sritį įtraukti rugių hibridus bei įgalioja Komisiją patvirtinti tos direktyvos 2 straipsnio 1 dalyje pateiktų apibrėžimų būtinus pakeitimus; kadangi Direktyva 88/380/EEB taip pat įpareigoja Komisiją iš dalies pakeisti Direktyvos 66/402/EEB priedus, kad būtų nustatyti rugių hibridų pasėliams ir sėklai taikomi reikalavimai;
kadangi, atsižvelgiant į išaugusią hibridinių rugių veislių reikšmę Bendrijoje, apibrėžimų pakeitimus reikėtų patvirtinti jau dabar;
kadangi priedų pakeitimai priklauso nuo laikinojo eksperimento, organizuoto remiantis Direktyvos 66/402/EEB 13a straipsniu, rezultatų, ir kol kas jų dar neįmanoma padaryti;
kadangi šioje direktyvoje numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 66/402/EEB iš dalies keičiama taip:
1) 2 straipsnio 1 dalies Ca punkto įžanginiuose žodžiuose po žodžio "ryžių" įrašomas žodis "rugių";
2) 2 straipsnio 1 dalies E punkto įžanginiuose žodžiuose žodžiai "dryžučio ir rugių, visais atvejais išskyrus hibridus, sorgo," pakeičiami žodžiais "dryžučio, išskyrus hibridus, rugių, sorgo,".
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip 1990 m. liepos 1 d., įgyvendina šią direktyvą.
Apie tai jos nedelsdamos praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1988 m. gruodžio 15 d.